Predsjednik Bush posjetio skloništa u Baton Rougeu
List Times Picayune iz New Orleansa pozvao na otpuštanje zvaničnika vladinih agencije za hitne slučajeve, a jučer objavio otvoreno pism
Predsjednik Bush je danas posjetio skloništa za hitni smještaj u Baton Rougeu u Luizijani, gradu koji je preplavljen ljudima izmještenim usljed uragana Katrina. Do njegove druge posjete opustošenom području u posljednja četiri dana dolazi usljed kritika o sporom odgovoru federalnih zvaničnika, osobito u New Orleansu. Zvaničnici u tom gradu su zatvorili otvor u jednom od nasipa i započeli su ispumpavati vodu nazad u jezero. Članovi spasilačkih ekipa idu od vrata do vrata u nastojanju da pronađu preživjele i započinju sakupljati tijela žrtava. Guverneri, zvaničnici hitnih službi i volonteri pružaju pomoć kako bi se prehranilo, obuklo i sklonilo preko pola miliona ljudi evakuiranih iz devastiranog regiona. Istovremeno su novine Times Picayune iz New Orleansa pozvale da svaki zvaničnik američke agencije za hitne slučajeve bude otpušten. Te novine su jučer odštampale otvoreno pismo predsjedniku Bushu, kritizirajući federalne zvaničnike zbog sporosti spasilačkih napora nakon uragana. Navodi se da je usljed sporog odgovora mnogo ljudi umrlo, a da su mogli biti spašeni. Također se navodi da su novinari i volonteri ušli u grad dok je vlada tvrdila da je on nepristupačan. U međuvremenu su Evropska unija i NATO započeli slati koordinatore za slučaj katastrofa, timove za pomoć i pomoć u hrani za Sjedinjene države. Danas u Briselu, glasnogovornica Evropske unije je potvrdila da je unija primila zvaničan zahtjev za hitnu pomoć od Washigntona, i da se odmah šalju kamioni s vodom, hitna pomoć, deke i pola miliona spremljenih obroka. NATO je saopćio da je jedan od njegovih zvaničnika poslat u Washigntona kako bi surađivao s američkim vlastima u pružanju odgovora na krizu.